google/wiki40b huggingface dataset:
Geitramsmåler

Utseende

En middelsstor (vingespenn 25 – 28 mm), slank måler, mørk med et hvitt tverrbånd. Kjennes lett på det hvite, jevnbrede tverrbåndet som går over begge vingepar. Forvingen er nokså mørkt brungrå. Litt innenfor midten har den et bredt, mørkt tverrbånd (noen ganger ikke mørkere enn resten av vingen) som er omtrent en og en halv gang så bredt ved forkanten av vingen som ved bakkanten. Båndet er V-formed utbuktet nær midten. Utenfor dette er det et jevnbredt, dobbelt, skinnende hvitt tverrbånd. Utenfor det brede, hvite tverrbåndet er det en smal, sterkt bølgete, hvit tverrlinje. Bakvingen er lyst brungrå ved roten, i midten med et bredt, hvitt tverrbånd, ytterst mørkt brungrå til sjokoladebrun. 
Larven er naken og finnes i to fargevarianter, grønn eller gulbrun. På ryggen har den et rutemønster dannet av mørke skrålinjer.

Levevis

Arten lever i skog og skogkanter der det vokser geitrams (Chamerion angustifolium), som er larvenes næringsplante. De voksne målerne flyr, i alle fall lenger sør i Europa, i to generasjoner, henholdsvis i mai – juni og i juli – august. De flyr om natten og kommer gjerne til lys.

Utbredelse

Arten finnes i Europa og videre østover gjennom det nordlige Asia til Stillehavet (Primorye og Sakhalin), og også i det meste av Nord-Amerika. I Norge er den funnet spredt over hele landet, men det er få funn fra Vestlandet.
Romantica

Romantica er et musikkalbum med Vikinger, utgitt i 2002.
Lindås (navn)

Lindås (eldre skrivemåte Lindaas) er et norsk gårdsnavn og slektsnavn som er brukt flere steder i landet, og har gitt navn til Lindås kommune i Nordhordland.

Betydning

Sistedelen av navnet betyr 'ås', men den første delen kan ha ulike betydninger. Den kan ofte forklares med at tretypen lind vokser i området, men denne betydningen kan vanskelig knyttes til områder der det ikke vokser lind. I stedet har man tenkt seg at ordet viser til formen på åsen, for eksempel at den er formet som et bånd (norr. lindi) eller er svakt skrånende (adjektivet linn, som betyr 'svak' eller 'mild').
The Living Daylights (sang)

Bakgrunn

Da a-ha fikk oppdraget å skrive tittellåten til den neste James Bond-filmen, var det med forståelsen at dette skulle være et samarbeide med Bond-komponisten John Barry. Ifølge låtskriver og a-ha-medlem Pål Waaktaar bidro Barry med fint lite under den kreative prosessen, og at han ikke burde blitt kreditert som med-komponist på låten. Dessuten mislikte a-ha det «Bondske» lydbildet låten fikk på singelutgivelsen, og ga ut en ny versjon produsert av Alan Tarney på albumet Stay on These Roads i 1988. 
Singelen fikk gode plasseringer på hitlistene i en rekke land, både i Europa og ellers i verden. Sangen har også blitt en publikumsfavoritt, da bandet ofte lar publikum delta i allsang under fremføringer av sangen under konserter. 
Det ble laget en musikkvideo, som ble spilt inn på 007 Stage i London, som ble regissert av Steve Barron for å promotere låta. Videoen inneholder forskjellige filmsekvenser fra filmen, som blir projisert ned på gruppa og gulvet mens de fremfører sangen i en større hangarlignende hall, samt visuelle effekter, redigert mot green screen, en kostbar innovasjon på denne tiden.
Maunder minimum

Maunder minimum (også prolonged sunspot minimum) er en periode med sterkt redusert solflekkaktivitet som inntraff i årene 1645–1715.

Navn

Fenomenet er oppkalt etter den engelske astronomen Edward Walter Maunder som i to artikler fra 1890 og 1894, idet han siterte tyske Gustav Spörer, bemerket det beskjedne antallet solflekker i perioden 1645–1715. Den amerikanske astronomen John A. Eddy (1931–2009) fikk i 1976 publisert en artikkel Science med tittelen «The Maunder Minimum» der han bekreftet til da spekulative og stort sett ukjente astronomiske observasjoner som dokumenterte at solen var unormalt rolig i årene 1645–1715.

Virkning på klimaet

Maunder minimum inntraff samtidig med de kaldeste årene under den lille istiden, en periode da det for Europa, Nord-Amerika og Kina er dokumentert mange svært kalde vintre, spesielt var vinteren 1708–1709 ekstremt kald. Data fra NASAs Solar Radiation and Climate Experiment har bekreftet en årsakssammenheng mellom lav solflekkaktivitet og kalde vintre. Lavere solflekkaktivitet gir lavere strålingsintensitet og dermed kjøles jorda litt ned.
Ved hjelp av klimamodeller er det simulert hvilken innflytelse et solflekkminimum av samme størrelse som Maunder minimum ville hatt på det framtidige klimaet. Dersom økte utslipp av drivhusgasser varmer jorda opp rundt fire grader innen slutten av 2000-tallet, vil en tilsvarende svekket strålingsintensitet bety at den globale oppvarmingen blir ca 0,3 grader lavere enn «normalt».

Andre solflekkminima

Det var også sterkt redusert solflekkaktivitet i årene 1010–1050 (Oort minimum), 1280–1340 (Wolf minimum) og 1420–1530 (Spörer minimum).
Kadoma

Kadoma er en by i Mashonaland West-provinsen i Zimbabwe, 140 kilometer sørvest for Harare i retning Bulawayo. Frem til 1982 bar byen navnet Gatooma. Kadoma ligger 1 162 meter over havet, og hadde 91 633 innbyggere ved folketellingen i 2012.
Gatooma ble grunnlagt på 1890-tallet som et gruvesamfunn og lød under et byråd frs 1907. I 1917 ble kommunen Gatooma opprettet. Byen fikk navn etter høövdingen Katuma, som hadde en inntilliggende kraal. Kadomas byvåpen viser navnet på fjellet og høvdingens myndighetsemblem.
Specks Hotel ble åpnet i 1907, og Jameson High School startet opp samme år, da Kadomas første borgermesters hustru, Amelia Fitt, begynte å undervisr byens barn i hennes og hennes manns hjem. Elektrisitet ble installert i Kadoma i 1922. Grand Hotel åpnet i 1925 og hadde da et dansegolv i elastisk laminat som var det første i sitt slag i Zimbabwe.
Byen ligger i et gruveområde der gull, kopper og nikkel utvinnes. Den mest betydelige gruven i regionen er Cam and Motor Mine, som ligger i landsbyen Eiffel Flats, syv kilometer utenfor Kadoma. Gruven eies av selskapet Rio Tinto Zimbabwe. Cam and Motor er den største gullprodusenten i Rhodesia-Zimbabwes historie.
Bomull dyrkes i området og det vokste frem bomullsrelaterte selskaper før 1990. David Whitheads tekstilfabrikk ble grunnlagt i 1952.
Malermester

Malermester er en beskyttet tittel som oppnås med utdanning innen bedriftsledelse, faglig ledelse og faglig fordypning tilpasset mesterfaget. Aktuelle læreplaner og hvilke skoler som tilbyr utdanning er tilgjengelig på http://www.mesterbrev.no
Malermesteren tilfredsstiller utdanningen og må oppfylle en hvis praksis/arbeidserfaring ihht. byggesaksforskriften (sak10) for å erklære ansvarsrett innen eget fag. Sentral godkjenning i tiltaksklasse 1 som søker (4år arb.erfaring), prosjekterende (4år arb.erfaring), utførende (2år arb.erfaring) og kontrollerende (4år arb.erfaring). På grunn av kompleksiteten i tiltaksklasse 2 stiller kravet med arbeidserfaring inntil 6 år på søker og 3 år på utførende. Når en sentral godkjenning om ansvarsrett foreligger i bedriften er denne knyttet opp mot en eller flere mestere som har det faglige ansvaret i bedriften som besørger at aktuelle lover og forskrifter er tilfredsstilt i byggverket.
Prosjekteringen til malermesteren er planlegging, gjennomføring og overlevering samtidig at det kvalitetsikres mot aktuelle lover, standarder og aksepterte løsninger.
Riksvei 8 (Finland)

Riksvei 8 (Finland) (finsk: Valtatie 8) er en finsk riksvei som går mellom Limingo, litt sør for Uleåborg, og Åbo. Veiens lengde er 626 km, og den er del av europavei 8. Traséen følger for det meste kysten av Bottenviken.
Fylkesvei 661

Historikk

Før europavei 39 ble opprettet år 2000 fortsatte riksvei 661 fra Vestnes sentrum til Kjelbotn der den møtte europavei 136, frem til 1992 europavei 69.
Før 1. januar 2010 var veien riksvei, etter at regionsreformen trådte i kraft har den status som fylkesvei.
Veien over Straumsbrua var bomveg fra den åpnet i 2004 og fram til 15. oktober i 2011.
Frem til 2019 var fylkesvei 667 en arm av veien.
Aspidytidae

Kilder

Ribera, I., Beutel, R.G., Balke, M. og Vogler, A.P. 2002. Discovery of Aspidytidae, a new family of aquatic Coleoptera. Proceedings of the Royal Society, London, 269: 2151-2157.
Sinovel

Sinovel Wind Group Company (kinesisk: 华锐风电) er den største vindmølleprodusent i Folkerepublikken Kina og den tredje største i verden. Selskapet har hovedsete i Beijing.
Folkerepublikken Kinas første kommersielle offshore vindkraftverk, Donghaibroen vindpark, drives av Sinovel.
Setesdal prosti

Setesdal prosti

Historikk

Navnet ble endret fra Raabøygdelauget prosti til Setesdal prosti ved kgl.res. 28.01.1874. Nedlagt ved kgl. res. 09.08.1883 og lagt til Torridal prosti (senere omdøpt til Otredal prosti).
Carlo Ruzzini

Bakgrunn

Carlo Ruzzini var det eldste barnet til det velstående ekteparet Marco Ruzzini og Caterina Zeno.
Mot slutten av 1600-tallet var Republikken Venezia på et stadig tilbaketog i forhold til de stadige diplomatiske og militære konfrontasjonene med Det osmanske rike. Det var derfor et stort behov for personer med diplomatiske evner og kunnskap, slike som Carlo Ruzzini som hadde både utdannelse og en tilstrekkelig personlig formue til å kunne arbeide innen den tids diplomati.

Diplomat

Hans diplomatiske karriere ble innledet i 1691 da han ble venetiansk ambassadør til Madrid. Før dette hadde han vært ansvarlig for Venezias verft og våpenarsenal. Da han var ambassadør i Wien i 1698, organiserte han et besøk av den russiske tsaren, men dette ble avlyst da det brøt ut opprør i Moskva.
I årene 1698-1699 ledet han den venetianske delegasjonen til fredsforhandlingene i Karlowitz etter den store tyrkiske krig og klarte å oppnå noen fordeler for Venezia. Han viste seg her imidlertid som ubesluttsom og preget av redsel for å gjøre feil, slik at han stadig måtte konsultere det venetianske råd, og dette skapte en del irritasjon blant de andre deltakerne som derfor vurderte å utestenge ham og Venezia fra viktige beslutninger. Denne episoden ble imidlertid ikke skadelidende for hans videre karriere, da han senere ble utnevnt til ambassadør til Haag i 1706, til det osmanske hoffet i Konstantinopel i 1707 og senere til Wien.
Han var Venezias representant til viktige konferanser som freden i Utrecht i 1712, men Venezias fallende betydning og innordning innenfor Italia gjorde at han ikke spilte en så framtredende rolle.
Etter avslutningen av krigen med osmanene i 1718, var han Venezias representant ved forhandlingene og undertegningen av Passarowitz-traktaten i 21. juli 1718.
Etter en ny stasjonering i Konstantinopel, måtte han på grunn av svekket helse vendte tilbake til Venezia.

Doge

Han var kandidat til doge i 1722, men ble slått av Sebastiano Mocenigo. 
Da denne døde ti år senere, ble Ruzzini valgt til ny doge med 40 av 41 stemmer. I sin korte tid som doge rakk han ikke å utrette så mye, men holdt Venezia utenfor militære konflikter.
Kystled

Kystled er et landsomfattende samarbeid om overnattningstilbud for alle som ønsker å oppleve norsk skjærgård, med både friluftsliv, natur og kystkultur i fokus. 
Kystleden utgjøres av over 90 unike overnattingssteder, hvorav de fleste er i kulturhistoriske bygninger som fyr, naust, sjøbuer og liknende. Standarden varierer fra hytter uten strøm til steder som er betydelig mer utrustet. Overnattingsstedene er ikke-kommersielle, og en betydelig innsats fra frivillige ligger bak. De lokale prosjektene styres som oftest av kommuner, lokallag tilsluttet Forbundet KYSTEN, Norsk Fyrhistorisk Forening eller vel- og turistforeninger.  
Ordningen er et samarbeid mellom Forbundet KYSTEN, Norsk Fyrhistorisk Forening, Den Norske Turistforening og Friluftsrådenes Landsforbund.     
Den største nettverket finnes i Oslofjorden. I 2014 er det totalt 47 steder tilgjengelig for booking fra Oslofjordens Friluftsråds nettsider. Alle kan booke hyttene, selv om medlemmer i friluftsrådet kan leie dem billigere.
Future

Future plc (også kjent som Future Publishing) er et internasjonalt medieselskap med kontorer i London, Bath, San Francisco, New York og Sydney. Det ansetter over 1200 mennesker på verdensbasis og lanserer blant annet magasiner og nettsider. Future plc utgir over 100 magasiner og tiltrekker over elleve millioner unike brukere til sine nettsider.
Phloeomyzidae

Utseende

Det finnes både vingede og vingeløse former. De vingeløse mangler øyne, og hode og pronotum er tydelig adskilt. Antennene er seks-leddete.

Levevis

Phloeomyzus passerinii lever på stammer og store greiner av trær i poppel-slekten (Populus spp.). De har ingen vertsveksling.

Utbredelse

Arten er vidt utbredt i Palearktis inkludert Sør- og Mellom-Europa. Den forekommer også i det østlige Nord-Amerika men disse bestandene er trolig innført fra Europa.
Mathias Eick

Bakgrunn

Mathias Eick er yngste sønn i en meget musikalsk familie, der moren Kirsti er korsanger, faren Jürgen en erfaren jazzmusiker, søsteren Trude Eick er valthornist og broren Johannes en etterspurt jazzbassist.
Allerede som treåring viste Mathias interesse for toner og rytmer, og fra han var fem år frem til fjortenårsalderen studerte han piano for ulike pedagoger i Drammen.  Hans hovedinstrument er trompet som han begynte å spille da han var seks år gammel. I tillegg mestrer han akustisk bass, vibrafon og piano og spiller også gitar.  
Etter videregående skole begynte han på musikklinjen ved Toneheim Folkehøyskole ved Hamar og deretter tok han utdannelse ved Jazzlinja (NTNU) i Trondheim.
Han har ofte opptrådt med Jaga Jazzist og Trondheim Jazzorkester (blant annet med Chick Corea). I hans merittliste er også innspillinger med de norske gruppene Turboneger, DumDum Boys, Motorpsycho, D'Sound og Bigbang.
Sommeren 2006 var han på turne med Jan Gunnar Hoff Group og Mike Stern og i oktober/november på europaturné sammen med Thomas Dybdahl. Han en del av bandet til Manu Katché, har spilt kirkemusikk med Torbjørn Dyrud (Signs and traces, 2008) og ga ut egen plate (2008).
Mathias Eick er medlem av Norsk Komponistforening.
Flygtningelejren på Kløvermarken

Flygtningelejren på Kløvermarken på Amager ved København, åpnet den 28. november 1945.
Etter 2. verdenskrig var det 240 000 tyske flyktninger i Danmark, hvorav 92.000 i Københavnsområdet fordelt på 151 leire. De danske myndigheter samlet flyktningene i store bevoktede leire, og i august 1946 huset leiren på Kløvermarken 17 798 mennesker hvorav 838 befant seg på leirens sykehus. Av de øvrige 16 960 flyktninger var 51 % kvinner, 14 % menn og 16 % barn. 
Leiren var i funksjon til august 1947, hvor de fleste av beboerne var blitt sendt tilbake til Tyskland (en mindre del ble dog boende til 14. februar 1949). 
De flyktninger som døde under oppholdet ble begravet på Vestre Kirkegård. På soldatergravgården er det i alt begravet 5 344 tyske flyktninger og 4 643 tyske soldater. 
Andre store flyktningleire i Danmark var blant andre Flygtningelejren i Oksbøl og Flygtningelejren Rye Flyveplads.
Bacillidae

Utseende

Lange og tynne, pinnelignende insekter, oftest grønne eller brune. Antennene er forholdsvis korte, mye mindre enn halve kroppslengden, ofte bare litt lengre enn hodet. Kroppen er lang og tynn, sylindrisk, de er gjerne vingeløse. Beina er tynne, lårene kan ha pigger på undersiden.

Levevis

Som andre spøkelsesinsekter er de planteetere som kryper langsomt rundt i vegetasjonen, godt vernet av sin utmnerkede kamuflasje.

Utbredelse

Bacillidae er mest utbredt i Europa (nord til Mellom-Europa) og Afrika, men finnes også på Ny-Guinea.
Nerone fatto Cesare

Framføringer

Operaen ble urfremført på Teatro Sant'Angelo i Venezia under karnevalet i 1715. Den ble omarbeidd (med mange nye arier) for Accademia i Brescia, ved karnevalet i 1716.
Canadas Grand Prix 2008

Rapport

Robert Kubica tok sin, BMW Sauber og Polens første seier i Formel 1 da han søndag vant Canadas Grand Prix. Kubica ble den 99. føreren til å vinne et Formel 1-løp. Dagen ble ikke dårligere for BMW av at Nick Heidfeld tok andreplassen. David Coulthard tok tredjeplassen og dermed fikk vi en topp tre som neppe mange hadde tippet i forkant.
Løpet i Canada ble som vanlig dramatisk og preget av uhell og sikkerhetsbil.
Dramatikken toppet seg da alle førerne i toppen etter rundt 20 runder gikk inn rett etter at sikkerhetsbilen slapp feltet og pitlane ble åpnet for innkjøring.
Lewis Hamilton ledet på dette tidspunktet foran Robert Kubica og Kimi Räikkönen. De to sistnevnte var raskere enn engelskmannen i pit – og kjørte ut mot utgangen. Der var det imidlertid rødt lys og begge stoppet. Det gjorde ikke Hamilton som i et forsøk på å unngå å kjøre på de to ventende bilene smalt i bakenden på Raikkonens bil med det resultat at begge måtte bryte. Også Nico Rosberg var uoppmerksom og kjørte inn i Hamilton – men kunne fortsette løpet.
Dermed lå det åpent for BMW og Robert Kubica viste seg som den sterkeste av de to førerne – han utnyttet muligheten og sikret seg en seier som mange har ventet på.
Festung Norwegen

Festung Norwegen betegner tyskernes festningsverk i Norge, som var del av Atlanterhavsvollen (Atlantikwall), som strakte seg fra Biscayabukten i sør til Russland i nord. Festung Norwegen skulle beskytte Norge mot invasjon, men hadde også baser med offensiv rolle.
Festung Bergen var en viktig del i det tyske forsvaret av Norge, og hadde til oppgave å forsvare det sentrale Vestlandet mot en alliert invasjon. Lenger sør lå Festung Stavanger
Garibaldi (Uruguay)

Transport

Ruta 3 General José Gervasio Artigas forbinder Garibaldi med Salto og Bella Unión.
Kalkfuruskog

Kalkfuruskog er en skogtype (biotop) som er knyttet til kalkgrunn, ofte på grunnlendt og tørr mark. Lettvitrende bergarter frigir rikelig med mineraler til de nedre lag i jordsmonnet, mens det øverste laget er påvirket av surt strøfall. Resultatet er en vegetasjon der nøysomme furuskogarter vokser sammen med kravfulle arter fra tørrenger og kalkbakker. 
Kalkfuruskogen er en vegetasjonstype med stort artsmangfold. Mange sjeldne orkidéarter vokser i tilknytning til kalkfuruskog, for eksempel flueblom, fruesko og rød skogfrue med flere.
Kalkfuruskog er sjelden i Norge, men finnes på noen av øyene i Indre Oslofjord, som Ulvøya og Malmøya. Her er den vernet blant annet i Malmøya og Malmøykalven naturreservat. Kalkfuruskog finner man også i et lite område ved Kongsvinger Festning, samt noen steder på Ringerike, blant annet i Ultvedt landskapsvernområde (Ringerike kommune) og Hurum-/Burudåsen naturreservat (Hole og Ringerike kommuner). På Ringerike er kalkfuruskogen typisk for det meget sjeldne og svært karakteristiske kalkåslandskapet (cuestaåser) på noen øyer i og landskapet rundt (vest og nord for) Steinsfjorden. En av Nordens største kalkfuruskoger finner en i Skibotndalen (Storfjord kommune - Troms fylke). Her finner en mye kalkspatmarmor, glimmerskifer og amfibolitt. En av grunnene til at en finner furu på denne rimelig gode jord er at en har svært lite nedbør her i regnskyggen av Lyngsalpene. I området finner en 16 ulike orkidearter. Her hadde en også Nordens største forekomst av marisko,men på grunn av vernet har skogen grodd igjen og mariskoen er skygget ut. I dag finner en bare en brøkdel av antall marisko igjen. Vern er ikke alltid det beste for alle arter. Mange tjæremiltufter og gammetufter vitner om tidligere tiders aktivitet i dette området.
Lian naturreservat

Lian naturreservat ligger på sørøstsiden av Dunderlandsdalen i Rana kommune i Nordland. Naturreservatet har et areal på 4 858 dekar. Området er vernet for å bevare og sikre et skogområde med alle dets arter og økologiske prosesser.
Lilliehöökbreen

Lilliehöökbreen er en isbre på Spitsbergen på Svalbard. Den er hovedbreen i et 22 kilometer langt brekompleks som strekker seg fra området sør for Raudfjorden i nord til bremunningen i Lilliehöökfjorden i sør. Breen ligger på skillet mellom Albert I Land og Haakon VII Land.
Både breen og fjorden er oppkalt etter den svenske kommandør Gustaf Bertil Lilliehöök (1836-1899), som i 1861 deltok i den svenske Svalbardekspedisjon under ledelse av Otto Torell.
Actias philippinica

Utseende

En stor (vingespenn ca. 140 mm, lengde inkludert vingestjertene opptil 20 cm), gul spinner med brunrosa tegninger. Hunnen er noe større enn hannen, med kortere vingestjerter. Hannen har fjærformede antenner, hunnen spinkle, smalt fjærformede. Den fremre delen av brystet og vingenes fremkant er rød eller brun. Alle vingene har øyeflekker. Bakvingens bakhjørner er trukket ut til stjerter som hos hannen er betydelig lengre enn resten av dyret. Larvene er grønne, med kjegleformede vorter på ryggen, disse har en kvast av stive hår i spissen.

Levevis

Månespinnernes larver lever på ulike busker og løvtrær, noen arter kan også leve på bartrær. Som alle påfuglspinnere har de voksne sommerfuglene reduserte munndeler, de tar ikke næring til seg og lever bare noen få dager. Hunnene sitter mest i ro og sender ut feromoner, som tiltrekker de aktive hannene fra lang avstand. Når larven er utvokst, spinner den seg inn i en pæreformet kokong av grov silke, denne kan være meget stor.

Utbredelse

Arten lever på Filippinene.
Oslo katolske bispedømme

Historie

Det første bispedømmet i Oslo ble opprettet omkring 1070, sammen med bispedømmene i Bergen og Nidaros. Bispedømmet bestod i nesten 500 år, frem til reformasjonen.

Etter reformasjonen

Under reformasjonen  i 1537 ble bispedømmet oppløst og inndratt av staten, og dets eiendommer gitt videre til den nyopprettede, lutherske statskirken. I 1582 ble de gjenværende katolikkene i skjul underlagt den pavelige nuntius i Köln. Da Kongregasjonen for folkenes evangelisering ble opprettet i 1622, ble katolikkene i Norge og Danmark formelt underlagt nuntius i Brussel. I 1688 ble Norge en del av Det apostoliske vikariat i nord, og Paderborn erkebispedømme fungerte som administrator for området.

Missio sui iuris Norvegiae

Den første katolske enhet i Norge etter reformasjonen var St. Olav menighet i Oslo, som ble opprettet i 1843. Den lå under det det apostoliske vikariat Sverige. Den 7. august 1868 ble Norge et misjonsområde, et såkalt Misjon sui iuris, og 17. august 1869 et apostolisk prefektur.  Det ble så oppgradert til apostolisk vikariat 11. april 1892.

Dagens bispedømme

Vatikanet bestemte i 1931 at det apostoliske vikariatet Norge skulle splittes i tre, og slik oppsto det apostoliske vikariat Oslo 10. april 1931 som egen enhet. I samme forbindelse ble Midt- og Nord-Norge utskilt som egne enheter, som etterhvert skulle bli Trondheim stift og Tromsø stift.
Den 29. juni 1953 ble det apostoliske vikariat Oslo oppgradert til et eget bispedømme, likestilt med bispedømmet i Stockholm som det tidligere var underlagt. Slik ble bispedømmet fra 1537 gjenopprettet etter over 400 år.
Sigarsekkspinner

Utseende

Hannen er en middelsstor (vingespenn 15-20 mm), slank sekkspinner med forholdsvis lange, trådformede antenner. Disse er nær to tredjedeler så lange som forvingene. Hodet er gult, kroppen brun. Forvingen er grågul med et mer eller mindre tydelig, grått nettmønster, av og til dominerer den mørke fargen. Bakvingen er grå. Hunnen er mørkt gråbrun, fet og larvelignende, 5-7 mm lang, med en tykk krans av ull-lignende hår (analull) rundt det tredje siste kroppsleddet (dvs. det tre-leddete eggleggingsrøret stikker ut). Den har forholdsvis godt utviklede antenner, fasettøyne og bein. Arten er ganske vanskelig å skille fra den beslektede arten Taleporia borealis (trolig bare mulig å skille hannene på utseende), og noen forfattere anser disse to artene som synonymer. Larven omgir seg med en 14-20 millimeter lang, rørformet, hard larvesekk som er kledt med sandkorn.

Levevis

Arten forekommer både på heier og i skog. Larven lever på bakken eller på trestammer og eter moser, lav og alger, kanskje også døde insekter. Utviklingen tar ett år. Etter klekking setter hunnen seg på den tomme larvesekken og sender ut feromoner som lokker til seg en hann som den parrer seg med. De voksne sommerfuglene er aktive i juni-juli.

Utbredelse

Arten er utbredt i det meste av Europa. Utbredelsen i Norge er noe usikker da det for norske funn ikke har vært skilt mellom denne arten og Taleporia borealis, men den synes i alle fall å være vanlig i Sør-Norge. Funn fra Troms og Finnmark er kanskje Taleporia borealis.